**Bliv indhyllet i tågen af ionnalees drømmende popunivers**

*Svenske Jonna Lee har relanceret sin solokarriere med det audiovisuelle synthpop-projekt ionnalee. En fanfinansieret verdensturné bringer den eksperimenterende artist til Lille VEGA fredag d. 18. maj.*

Klædt i hvidt fra top til tå, kommer ionnalee dansende gennem en tilfrosset skov og lokker dig ind i sit flydende electropopunivers. Det er en musikalsk verden, der er baseret på imponerende filmproduktioner i ligeså høj grad som de altomsluttende popmelodier, som ledsager dem.

Under aliaset ionnalee lancerer Jonna Lee nu sin solokarriere for anden gang, men hun følger fortsat den dramatiske æstetik, som blev grundlagt i iamamiwhoami-universet. Debutalbummet *EVERYONE AFRAID TO BE FORGOTTEN* dykker ned i, hvad det vil sige at være en eksperimenterende artist i et miljø af mennesker, der kæmper for en plads i rampelyset og frygter glemsel. Udover synthpoppen holder ionnalee også fast i den visuelle historiefortælling med udgivelsen af en film i forlængelse af debutalbummet.

Soloartisten Jonna Lee spillede rendyrket folk-pop med fængende omkvæd og udgav to albums, inden Lee søgte mod nye projekter. Hun genopfandt sit image, da Lee sammen med musikerkollegaen Claes Björklund sprang ud i det atmosfæriske og til tider provokerende visuelle univers med iamamiwhoami. Musikken affødte tre audiovisuelle albums, hvor lyden og filmkunsten er på lige fod. Udover performer har Jonna Lee også sangskriver, producer og filmskaber stående på CV’et. Med en kreativ karriere, der spænder over ti år har den svenske sangerinde haft fingrene i en række forskellige musikalske projekter, blandt andet et samarbejde med norske Röyksopp.

I starten af året søsatte ionnalee en kickstarter-kampagne, der havde som mål at finansiere hendes verdensturné. I løbet af blot fem dage var der tikket nok donationer ind fra fans verden over til at turnéen kunne blive en realitet. Fredag d. 18. maj er det Lille VEGAs tur til at blive svøbt ind i et svævende visuelt univers af elektronisk synthpop.

**Fakta om koncerten:**  
ionnalee (iamamiwhoami) (SE)  
Fredag d. 18. maj kl. 21.00  
Lille VEGA, Enghavevej 40, 1674 København V  
180 kr. + gebyr  
Forsalg starter i dag via vega.dk og Ticketmaster